
Z A P I S N I K

s 17. sjednice Vijeća Gradske četvrti Sesvete, održane 27. listopada 2022 ., s početkom u 18,00 sati u Gradskoj četvrti Sesvete – Plava dvorana, Trg Dragutina Domjanića 6, Sesvete.

Nazočni članovi Vijeća Gradske četvrti Sesvete:

Vinko Batinić, Marko Brkić, Petar Bajan, Željko Blažinović, Ivan Dokša, Damir Grgić, Željko Grbavac, Zorica Gregurić, Stjepan Kezerić, Ivan Krivačić, Matija Kralj, Magdalena Kozarić Špoljarić, Vedran Ledinščić, Vladimir Marić, Ivana Vladimira Petric, Damir Pigac, Katarina Petrović 

Nenazočni članovi Vijeća Gradske četvrti Sesvete: 
Nives Curić, Mihaela Husić
Nazočni radno, gosti i predstavnici tiska:
- Ines Sosa Meštrović- predsjednica Vijeća Mjesnog odbora Novo Brestje 
- Zvonko Rumenjak- potpredsjednik Vijeća Mjesnog odbor Jelkovec
- Borko Samec - glavni i odgovorni urednik portala Sesvete Danas
- Stipe Jurić, Nives Polojac - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti Sesvete, sve radno nazočne, zahvaljuje na odazivu i konstatira da je prisutno 17 članova Vijeća. Dalje navodi da je članovima Vijeća e-poštom poslan zapisnik s 16. sjednice Vijeća. Upitao je imaju li primjedbi na zapisnik.

Primjedbi na zapisnik nije bio te je isti usvojen jednoglasno. 

Predsjednik je potom iznio prijedlog dnevnog reda 17. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu.

Prijedloga i primjedbi na dnevni red nije bilo, te je Vijeće Gradske četvrti Sesvete s 17 glasova „za“ jednoglasno donijelo

DNEVNI RED :

1. Prijedlog Zaključka o izmjeni Financijskog plana Gradske četvrti Sesvete u 2022.
2. Prijedlog Zaključka o izmjeni Plana komunalnih aktivnosti Gradske četvrti Sesvete u 2022.
3. Prijedlog Programa održavanja komunalne infrastrukture na području Gradske četvrti Sesvete u 2023.
4. Prijedlog Pravila Gradske četvrti Sesvete
5. Prijedlog Poslovnika o radu Vijeća Gradske četvrti Sesvete
6. Prijedlog zaključka o zakupu neizgrađenog građevinskog zemljišta oznake k.č.br. 2054/4 k.o. Sesvete – davanje mišljenja
7. Prijedlog zaključka o zahtjevu za tvrtke Auto Fučkan d.o.o. za zakup neizgrađenog građevinskog zemljišta oznake k.č.br. 3006 k.o. Sesvete – davanje mišljenja
8. Razno
/ Prelazi se na rad po dnevnom redu /

Ad 1) 
Prijedlog zaključka o izmjeni Financijskog plana Gradske četvrti Sesvete u 2022.

	Stjepan Kezerić navodi da se Financijski plan usklađuje s izmjenom proračuna Grada Zagreba u 2022. Zatim je izvijestio sve da je za Plan komunalnih aktivnosti u 2022. g. smanjen iznos za 331.000,00 kuna, a ostale pozicije u Financijskom planu ostaju iste. Potom je otvorio raspravu. 

	Daljnje rasprave nije bilo, te je Vijeće većinom glasova, s 12 glasova „za“ i 6 suzdržana glasa donijelo.

Zaključak
o izmjeni Financijskog plana Gradske četvrti Sesvete u 2022.

/ Zaključak se prilaže zapisniku sjednice/

Ad 2) 
Prijedlog zaključka o izmjeni Plana komunalnih aktivnosti Gradske četvrti Sesvete u 2022.

	Stjepan Kezerić navodi da je svima dostavljen prijedlog zaključka o izmjeni Plana komunalnih aktivnosti Gradske četvrti Sesvete u 2022. Zatim pojašnjava da su iznosi za akcije usklađeni s pristiglim troškovnicima i narudžbenicama. Također navodi da su izbačene akcije koje se neće stići realizirati do kraja godine te će iste biti prioritet za slijedeću godinu. U odnosu na dostavljene materijale smanjen je iznos na izgradnji kanalizacije u Dobrodolu jer radovi još nisu otpočeli pa neće biti iskorišten čitav iznos do kraja godine te je ubačena akcija asfaltiranja Bilogorske ulice u Dumovcu kako bi se maksimalno iskoristila sredstva za ovu godinu. Potom je otvorio raspravu.
	U konstruktivnoj raspravi oko pojedinih akcija iz Plana komunalnih aktivnosti Gradske četvrti Sesvete u 2022. g. sudjeluju Vladimir Marić, Magdalena Kozarić Špoljarić, Matija Kralj, Ivana Vladimira Petric, Vedran Ledinščić, Željko Blažinović, Marko Brkić, Ivan Krivačić, Zorica Gregurić, Vinko Batinić, Ivan Dokša i Stjepan Kezerić. 

Nakon rasprave, članovi Vijeća su glasovali te je većinom glasova, s 10 glasova „za“ 3 protiv i 4 suzdržan glas donijelo.

Zaključak
o izmjeni Plana komunalnih aktivnosti Gradske četvrti Sesvete u 2022.

/ Zaključak se prilaže zapisniku sjednice/

Ad 3) 
Prijedlog Programa održavanja komunalne infrastrukture na području Gradske četvrti Sesvete u 2023. 
	
	Stjepan Kezerić pojašnjava da se Program održavanja komunalne infrastrukture izrađuje i donosi u skladu s izvješćem o stanju u prostoru, potrebama uređenja zemljišta planiranog prostornim planom i planom razvojnih programa koji se donose na temelju posebnih propisa, a vodeći računa o troškovima građenja infrastrukture te financijskim mogućnostima i predvidivim izvorima prihoda financiranja njezina građenja. Zatim navodi kako Vijeće Gradske četvrti Sesvete donosi prijedlog, a Gradska skupština potvrđuje Program održavanja komunalne infrastrukture na području Gradske četvrti Sesvete. Sredstava se određuju u  skladu s planiranim prihodima i primitcima u Proračunu Grada Zagreba za 2023., te su iznosi ostali isti kao i za ovu godinu. Potom je otvora raspravu.

	Matija Kralj konstatira kako su iznosi ostali isti, ali s obzirom na povećanje cijena radova biti će cca 20 % manja mogućnost realizacije.

	Daljnje rasprave nije bilo, te je Vijeće većinom glasova, s 14 glasova „za“ i 3 suzdržana glasa donijelo.

Zaključak
o Programu održavanja komunalne infrastrukture na području Gradske četvrti Sesvete u 2023.

/ Zaključak se prilaže zapisniku sjednice/

Ad 4) 
Prijedlog Pravila Gradske četvrti Sesvete

	Stjepan Kezerić pojašnjava da se Pravila Gradske četvrti Sesvete usklađuju s izmjenom Statuta Grada Zagreba. Potom je otvorio raspravu.

	Daljnje rasprave nije bilo, te je Vijeće jednoglasno donijelo 

Zaključak
 Pravila Gradske četvrti Sesvete

/ Zaključak se prilaže zapisniku sjednice/

Ad 5) 
Prijedlog Poslovnika o radu Vijeća Gradske četvrti Sesvete

	Stjepan Kezerić navodi da se Poslovnik o radu Vijeća Gradske četvrti Sesvete usklađuje s izmjenom Statuta Grada Zagreba. Potom je otvorio raspravu. 

	Daljnje rasprave nije bilo, te je Vijeće jednoglasno donijelo 

Zaključak
 Poslovnik o radu Vijeća Gradske četvrti Sesvete

/ Zaključak se prilaže zapisniku sjednice/

Ad 6) 
Prijedlog zaključka o zakupu neizgrađenog građevinskog zemljišta oznake k.č.br. 2504/4 k.o. Sesvete - davanje mišljenja

	Stjepan Kezerić navodi da je Vijeće Gradske četvrti Sesvete zaprimilo molbu za očitovanje o zakupu neizgrađenog građevinskog zemljišta oznake k.č.br. 2054/4 k.o. Sesvete, a koje je u vlasništvu Grada Zagreba. Potom navodi da je Vijeće Mjesnog odbora Novo Brestje dalo negativno mišljenje o prodaji predmetnih zemljišta u vlasništvu Grada Zagreba, obzirom da je nadležno Vijeće Mjesnog odbora Novo Brestje iskazalo namjeru da se na predmetnom zemljištu u budućnosti planira privođenje namjeni radi zadovoljenja potreba stanovnika Mjesnog odbora Novo Brestje. Zatim je otvorio raspravu.
	
	Daljnje rasprave nije bilo, te je Vijeće jednoglasno donijelo negativno mišljenje za prijedlog o davanju u zakup neizgrađenog građevinskog zemljišta oznake k.č.br. 2504/4 k.o. Sesvete

Zaključak
o davanju mišljenja o zakupu neizgrađenog građevinskog zemljišta oznake k.č.br. 2054/4 k.o. Sesvete

/ Zaključak se prilaže zapisniku sjednice/

Ad 7) 
Prijedlog zaključka o zahtjevu za tvrtke Auto Fučkan d.o.o. za zakup neizgrađenog građevinskog zemljišta oznake k.č.br. 3006 k.o. Sesvete – davanje mišljenja

	Stjepan Kezerić navodi da je Vijeće Gradske četvrti Sesvete zaprimilo molbu za očitovanje o zahtjevu za tvrtke Auto Fučkan d.o.o. za zakup neizgrađenog građevinskog zemljišta oznake k.č.br. 3006 k.o. Sesvete , a koje je u vlasništvu Grada Zagreba. Potom navodi da je Vijeće Mjesnog odbora Sesvetska Sopnica dalo negativno mišljenje o zakupu predmetnog zemljišta. Potom je otvorio raspravu. 
	
	Daljnje rasprave nije bilo, te je Vijeće jednoglasno donijelo negativno mišljenje za prijedlog o davanju u zakup neizgrađenog građevinskog zemljišta oznake k.č.br. 3006 k.o. Sesvete

Zaključak
o davanju mišljenja o zahtjevu za tvrtke Auto Fučkan d.o.o. za zakup neizgrađenog građevinskog zemljišta oznake k.č.br. 3006 k.o. Sesvete

/ Zaključak se prilaže zapisniku sjednice/

Ad 8) 
Razno

Stjepan Kezerić otvorio je raspravu.
Magdalena Kozarić Špoljarić postavila je upit u kojoj fazi je sanacija krova na Narodnom sveučilištu Sesvete.

/ Petar Bajan odlazi sa sjednice u 19,11/
/ Željko Blažinović odlazi sa sjednice u 19,11/

Stjepan Kezerić odgovorio je da je dogovoreno s ravnateljicom da angažira stručnjaka koji će ustanoviti gdje je potrebno sanirati krov te će se svakako odobriti sredstava za sanaciju istog.

/ Ivan Dokša odlazi sa sjednice u 19,12/

Stipe Jurić nadovezao se da je prije dvije godine izrađen troškovnik od strane Gradskog stambeno komunalno gospodarstvo d.o.o. te se mora izvidjeti po trenutnom stanju krova da li je moguće isti iskoristiti. 
	Željko Grbavac apelira da se treba održati građanski neposluh jer ništa se nije napravilo od traženog. Zatim je zatražio da se ponove dopisi za koje nismo dobili odgovore te redovom navodi da se zatraži ponovno sazivanje sastanka s Gradskim uredom za obrazovanje, sport i mlade te ravnateljima Osnovne škole Luka, Osnovne škole Sesvete, Osnovne škola Kašina i Osnovne škole Sesvetska Sela vezano za dogradnju istih, zatim je zatražio da se ponovi upit prema Gradskim grobljima i HEP-u vezano za proširenje gradskog groblja Markovo polje, također moli da se ponovno zatraži sazivanje sastanka s HŽ infrastrukturom vezano za puštanja na korištenje novoizgrađene željezničke postaje Sopnica - Retkovec, izrazio je nezadovoljstvo odgovorom koji je zaprimljen za produžetak Branimirove ulice te smatra da bi se trebao odrediti koordinator koji će svaki mjesec moći podnijeti izvještaj o poduzetim radnjama vezano za  daljnji tijek realizacije produžene Branimirove ulice, zatim traži da se ponovno pošalje upit gradonačelniku Grada Zagreba u kojoj je fazi rješavanje imovinsko – pravnih poslova kako bi se što prije mogla nastaviti izgradnja parkirališta kod Gimnazije Sesvete u Bistričkoj ulici jer odgovor od Gradskog ureda za upravljanje imovinom i stanovanje te Stručne službe Gradske uprave nikad nije pristigao, nadalje moli da se zatraži sazivanje sastanaka s direktorom tvrtke Vodoopskrba i odvodnja d.o.o. vezano za izgradnju vodoopskrbne mreže te odvodnje na području Gradske četvrti Sesvete, također moli specifikaciju troškova koji su do sada realizirani iz Programa održavanja komunalne infrastrukture, nadalje moli informaciju u kojoj fazi je građevinska dozvola i izvedbeni projekt za izgradnju dječjeg vrtića u Sesvetskom Kraljevcu. 
Stjepan Kezerić navodi da će se ponoviti upiti prema nadležnim uredima. 
Vinko Batinić zatražio je da se ponovi upit vezano za raspisivanje arhitektonskog natječaja za SRC Luka. Nadalje apelira da se pošalje upit Gradskom ureda za obnovu, izgradnju, prostorno uređenje, graditeljstvo, komunalne poslove i promet vezano za česticu 1322/3 k.o. Sesvetski Kraljevec jer su građani zabrinuti da se na predmetnoj čestici planira izgraditi azil za 120 ljudi, te objašnjava da je potrebno saznati za što je Grad Zagreb izdao građevinsku dozvolu.
Stjepan Kezerić odgovorio je da privatni investitor ne može napraviti azil to jedino država može. 
Zorica Gregurić apelira da nismo još zaprimili odgovor o imenovanju Parka 144. brigade Hrvatske vojske, te je zatražila da se pošalje požurnica za imenovanje prostora kod križanja Zagrebačke i Bistričke gdje se nalazi spomenik poginulim sesvetskim braniteljima u Park 144. brigade Hrvatske vojske.
Stjepan Kezerić odgovorio je da će se poslati požurnica za imenovanje Parka 144. brigade Hrvatske vojske.
Vladimir Marić izrazio nezadovoljstvo odgovorom HŽ putničkog prijevoza vezano za zaustavljanje brzih vlakova na željezničkoj postaji u Sesvetama te predlaže da zatražimo pomoć nadležnog gradskog ureda.
Stjepan Kezerić odgovorio je da je HŽ u vlasništvu države te Grad Zagreb ne može ništa poduzeti po tom pitanju jedino se može zatražiti sastanak s predstavnicima HŽ-a.
Vladimir Marić zatražio je da se pošalje upit koji su to prihvaćeni projekti dječjih vrtića koji će se izgraditi, dograditi i rekonstruirati u sklopu Nacionalnog plana oporavka i otpornosti na području Gradske četvrti Sesvete. Zatim predlaže da se iz Plana komunalnih aktivnosti ne izbacuje izrada parcelacijskog i procjembenog elaborata te otkup dijela čestice za sportsko igralište u Novom Brestje, k.č.br. 2058/3 k.o. Sesvete već apelira da treba pritisnuti nadležne gradske urede da se odradi u ovoj godini. 
Stjepan Kezerić odgovorio je da nije moguće ove godine realizirati otkup zemljišta.
Stipe Jurić nadovezao se da je Gradski ured za mjesnu samoupravu, civilnu zaštitu i sigurnost odlučio prvo napraviti procjembeni elaborat kako bi se vidjelo da li je vlasnica predmetne čestice zadovoljna ponuđenom cijenom, kako smo zaprimili pozitivan odgovor vlasnice predmetne čestice odmah je zatražena izrada parcelacijskog elaborata te se nadalje mora provesti javna nabava koja može trajati do mjesec dana, zatim kada projektant dobi parcelacijski elaborat treba geodeta napraviti geodetsku izmjeru. Nakon svih spomenuti radnji Gradski ured za opću upravu i imovinsko - pravne poslove mora provesti proceduru za isplatu.
Damir Pigac zatražio je slanje zahtjeva Zagrebačkom holdingu da se na području Gradske četvrti Sesvete otvori poslovnica a obzirom na broj stanovnika i veličinu Gradske četvrti. 
Katarina Petrović izrazila je nezadovoljstvo izgledom novo postavljenog pješačkog mosta na Zagrebačkoj cesti preko Vuger potoka te smatra da se narušava izgled Sesveta. Zatim navodi kako je svaki projekt u Sesvetama odrađen tek toliko da se nešto napravi. Nadalje navodi da je sudjelovala na svečanosti otvorenja Trga 144. brigade Hrvatske vojske u mjestu Slana kod  Petrinje te joj je uročena zahvalnica Vijeću Gradske četvrti Sesvete koju je uručila predsjedniku Vijeća Gradske četvrti Sesvete. 
Stjepan Kezerić navodi da je most napravljen prema propisima koji su određeni za sigurnost pješaka uz glavnu prometnicu.
Magdalena Kozarić Špoljaić postavila je upit zašto će se vršiti geodetska izmjera u Ulici Vladimira Varlaja i Cesti Ivana Mažuranića.
Stipe Jurić zamolio je da mu se pošalje precizne katastarske čestice te će naknadno provjeriti i poslati odgovor. 
[bookmark: _GoBack]Magdalena Kozarić Špoljarić navodi da je zaprimljena zamolba od Atletskog kluba Sesvete te je zatražila prijedloge na koji način bi Vijeće moglo pomoći. Također navodi kako je Udruga Zelene i plave Sesvete obustavila izgradnju atletske staze kod Gimnazije Sesvete te da očito Udruga Zelene i plave Sesvete ima veći utjecaj od Vijeća Gradske četvrti Sesvete.
Stjepan Kezerić nadovezao se da su svi dopisi koji su zatraženi od Atletskog kluba Sesvete upućeni prema nadležnim uredima i punu podršku dobiva od Vijeća. 
Matija Kralj predlaže da se ponovi upit vezano za izradu kipa Dragutina Domjanića u centru Sesveta, na Trgu Dragutina Domjanića. Zatim je zatražio da se pošalje upit vezano za uređenje glazbene škole na području bivše tvornice „Sljeme“.
Stipe Jurić navodi da je prijašnji saziv Vijeća Gradske četvrti Sesvete pokrenuo izradu projekta za uređenje glazbene škole na području bivše tvornice „Sljeme“ te je zaustavljen iz razloga što nije moguće dobiti građevinsku dozvolu dok se ne izmjeni Generalni urbanistički plan Sesveta. 
Stjepan Kezerić nadovezao se da statički postojeća zgrada nije sigurna te se mora prvo riješiti problem statike. Potom je kazao što se tiče postavljanja kipa Dragutina Domjanića mora se minimalno izdvojiti cca 700.000,00 kuna te se mora donijeti zajednička odluka da li je Vijeće spremno izdvojiti sredstva.
Matija Kralj apelira da se pošalje dopis prema prometnom redarstvu vezano za nepropisno parkiranje u Ninskoj ulici. 
Stjepan Kezerić navodi da će se poslati dopis prometnom redarstvu i PP Sesvete.
Stipe Jurić predlaže da se zatraži od Sektora za promet označavanje horizontalne i vertikalne signalizacije zabrane parkiranja ili postavljanje stupića.
Matija Kralj zatražio je da se ponove upiti vezano za proširenje groblja u Moravču i Vugrovcu. Zatim apelira da je donesena odluka za određene gradske četvrti pa tako i Sesvete, da se odvoz miješanog komunalnog otpada odvozi jednom tjedno, no međutim dolazi do problema jer žutih vrećica nema te se ljudi žale. 
Stjepan Kezerić navodi da je bila održana Javna tribina o novom modelu sakupljanja miješanog komunalnog otpada gdje su predstavnici Čistoće i ureda Grada Zagreba, izravno odgovarali na pitanja vezana uz odgovorno postupanje s otpadom i sustav gospodarenja otpadom u Gradu Zagrebu.
Ivana Vladimira Petric postavila je upit što je s Adventom u Sesvetama.
Stjepan Kezerić odgovorio je da nije bilo interesa nitko se nije javio. 
	Ivan Krivačić navodi da je Borko Samec urednik portala Sesvete Danas objavio vijest o natječaju Grada Zagreba, ali nitko se nije prijavio. 
	Magdalena Kozarić predlaže da se obavijeste i pozovu mjesni odbori na Javnu tribinu za Generalni urbanistički plan Sesveta koja će se održati 31. listopada 2022.g. Također poziva sve vijećnike i građane kako bi se prikupilo do prosinca 2022. što više prijedloga. 
	Stipe Jurić navodi da su obavješteni svi mjesni odbori koji su u obuhvatu Generalnog urbanističkog plana Sesveta.


 	Daljnje rasprave nije bilo, te je Vijeće završilo s radom u 20,25 sati.



KLASA: 024-08/22-002/281
URBROJ: 251-13-11-12/004-22-2
Sesvete, 27. listopad 2022. 						    Predsjednik Vijeća
Zapisnik sastavila:							Gradske četvrti Sesvete

Nives Polojac								      Stjepan Kezerić


